સમગ્ર રીતે જોઈએ તો, ચરોતરની પ્રજા અને એના સમાજજીવનની વિશેષતા, રહેણીકરણી, રીતરસમ, મર્યાદા, એબોનું દર્શન કરાવનાર આ કહેવતો ઉલ્લેખિત ગામો અને તેના લોકોની અગાઉ કેવી સ્થિતિ પરિસ્થિતિ હશે તેનો જીવંત દસ્તાવેજ છે. લોકજીવનમાં, લોકવ્યવહારમાં વિવિધ રૂપે-રીતે પ્રયોજાઈને અનેક ઉદ્દેશ સિદ્ધ કરતી આ કહેવતો વગર લોકવ્યવહાર કલ્પી શકે નહિ. ભોજનમાં જેમ પ્રમાણસરનું મીઠું ભોજનને સ્વાદિષ્ટ બનાવે છે તેમ લોકવ્યવહારની ભાષાની અસરકારક અભિવ્યક્તિ માટે આ લોકકહેવતનું પણ એટલું જ મહત્ત્વ છે, મૂલ્ય છે. આવી કહેવતો પ્રાદેશિક યા સ્થનિક ઇતિહાસ અને સમાજનો અભ્યાસ કરનારને, પ્રાદેશિક બોલીના અભ્યાસુ ભાષાશાસ્ત્રીઓને અને લોકસાહિત્યના રસિક મર્મજ્ઞોને વિવિધ રીત-રૂપે ઉપયોગી નીવડે છે. વીસરાતી વિરાસતસમી આ લોકકહેવતો વિલુપ્ત થતા સમાજજીવનના એક જીવંત દસ્તાવેજ તરીકે નવી પેઢી માટે પણ પરિચાયક બની રહે છે. (સંકલનઃ ડો. રમણભાઈ પી. પટેલ)